作者:姚月華
標題:怨詩效徐淑體
內容:妾生兮不辰，盛年兮逢屯。寒暑兮心結，夙夜兮眉顰。迴圈兮不息，如彼兮車輪。車輪兮可歇，妾心兮焉伸。雜遝兮無緒，如彼兮絲棼。絲棼兮可理，妾心兮焉分。空閨兮岑寂，妝閣兮生塵。萱草兮徒樹，茲憂兮豈泯。幸逢兮君子，許結兮殷勤。分香兮剪發，贈玉兮共珍。指天兮結誓，願為兮一身。所遭兮多舛，玉體兮難親。損餐兮減寢，帶緩兮羅裙。菱鑒兮慵啟，博爐兮焉燻。整襪兮欲舉，塞路兮荊榛。逢人兮欲語，鞈匝兮頑嚚。煩冤兮憑胸，何時兮可論。願君兮見察，妾死兮何瞋。